ຜູ້ນໍາຈີນ ​ແລະ​ຍີ່​ປຸ່ນ ​ພົບ​ປະກັນ ນອກກອງປະຊຸມເອເປັກ
ປະທານ​ປະ​ເທດ​ຈີນ ​ແລະ ​ນາຍົກ ລັດຖະມົນ​ຕີ​ຍີ່ປຸ່ນ ​ໄ​ດ້ສົນທະນາ​ກັນ ​​ເປັນ​ເວລາ 15 ນາ​ທີ ຢ່າງ​ບໍ່​ເປັນ​ທາງ​ການ ​ຢູ່ Vladivostok.
ບັນດາຜູ້ນໍາຈີນ ແລະຍີ່ປຸ່ນ ໄດ້ພົບປະກັນເປັນຄັ້ງທໍາອິດ ນັບຕັ້ງແຕ່ການຜິດຖຽງກັນ ລະຫວ່າງປະເທດທັງສອງ ໄດ້ ເພີ້ມທະວີຂື້ນຫວ່າງມໍ່ໆມານີ້ ກ່ຽວກັບໝູ່ເກາະທີ່ບໍ່ມີຄົນຢູ່ ໃນເຂດທະເລຈີນຕາເວັນອອກ ປະທານປະເທດຈີນ ທ່ານ Hu Jintao ແລະນາຍົກລັດຖະມົນຕີຍີ່ປຸ່ນ ທ່ານ Yoshihito Noda ໄດ້ສົນທະນາກັນເປັນເວລາ 15 ນາທີ ຢ່າງບໍ່ເປັນທາງການໃນວັນອາທິດວານນີ້ ຢູ່ນອກກອງປະຊຸມສຸດຍອດເອເປັກ ທີ່ເມືອງ Vladivostok ຂອງປະເທດຣັດເຊຍ ສື່ມວນຊົນຈີນໄດ້ອ້າງຄໍາເວົ້າຂອງ ປະທານ Hu ທີ່ກ່າວວ່າ ໂຕກຽວ ຕ້ອງຮັບຮູ້ ໃນອັນທີ່ທ່ານຮ້ອງວ່າ “ຄວາມຮ້າຍແຮງ” ຂອງການຜິດ ຖຽງກ່ຽວກັບໝູ່ເກາະທີ່ ຍີ່ປຸ່ນຄວບຄຸມນັ້ນ ແລະຫລີກລ່ຽງຈາກການ ທໍາການ “ຕັດສິນໃຈທີ່ຜິດພາດ ” ໝູ່ເກາະທີ່ສອງປະເທດຍາດກັນອ້າງເອົາກໍາມະສິດນັ້ນ ມີຊື່ວ່າ Senkaku ໃນພາສາຍີ່ປຸ່ນ ແລະ Diaouyu ໃນພາສາຈີນ ລັດຖະບານຂອງນາຍົກລັດຖະມົນຕີ ທ່ານ Noda ໄດ້ເຮັດໃຫ້ຈີນໂມໂຫ ໃນເດືອນກໍລະກົດແລ້ວນີ້ ເວລາຍີ່ປຸ່ນປະກາດແຜນການທີ່ຈະຊື້ເອົາໝູ່ເກາະຈໍານວນນຶ່ງ ຈາກຄອບຄົວເອກກະ ຊົນຍີ່ປຸ່ນ ແລະຈະເອົາໄປຢູ່ພາຍໃຕ້ການຄວບຄຸມຂອງລັດ ທ່ານ Hu ໄດ້ບອກກັບທ່ານ Noda ວ່າ ປັກກິ່ງ ບໍ່ເຫັນດີກັບການເຄື່ອນໄຫວດັ່ງກ່າວ ແລະຖືວ່າ ເປັນການ “ຜິດກົດໝາຍ ແລະເປັນໂມຄະ ” ສື່ມວນຊົນຍີ່ປຸ່ນກ່າວວ່າ ທ່ານ Noda ໄດ້ຮຽກຮ້ອງໃຫ້ປະເທດທັງສອງຈົ່ງແກ້ໄຂບັນຫາ ຜິດຖຽງນີ້ ໂດຍການພັດທະນາຄວາມສໍາພັນລະຫວ່າງກັນ ຢ່າງຮອບດ້ານ ໃຫ້ຜົນປະໂຫຍດແກ່ທັງສອງຝ່າຍ ແລະໃນທາງຍຸທະສາດ ເພື່ອເປັນຂີດໝາຍ ຄົບຮອບ 40 ປີຂອງການ ຜູກສໍາພັນທາງການທູດລະຫວ່າງກັນນັ້ນ